b'\n_START_ARTICLE_\nThe Beetle\n_START_PARAGRAPH_\nThe Beetle on ruotsalaisen Henrik H\xc3\xa5kanssonin elokuva, joka tutkii maailmaa hy\xc3\xb6nteisn\xc3\xa4k\xc3\xb6kulmasta. Teos on Ihme-nykytaidefestivaalin tuottama ja oli vuoden 2018 festivaalin Ihme-teos. Elokuva nostaa esiin halavasepik\xc3\xa4n (Hylochares cruentatus), uhanalaisen kovakuoriaislajin, jota tavataan vain M\xc3\xa4t\xc3\xa4ojan ymp\xc3\xa4rist\xc3\xb6ss\xc3\xa4 Vantaalla.\n_START_SECTION_\nTeoksen tausta ja tuotanto\n_START_PARAGRAPH_\nElokuva keskittyy halavasepikk\xc3\xa4kuoriaisen ja sen elinymp\xc3\xa4rist\xc3\xb6n kuvaamiseen. H\xc3\xa5kansson on kertonut, ett\xc3\xa4 suunnitteli alun perin j\xc3\xa4tt\xc3\xa4v\xc3\xa4ns\xc3\xa4 elokuvasta ihmiset kokonaan pois, mutta p\xc3\xa4\xc3\xa4tyi lopulta k\xc3\xa4ytt\xc3\xa4m\xc3\xa4\xc3\xa4n kertojan\xc3\xa4\xc3\xa4nt\xc3\xa4. Professori Jyrki Muonan mukaan elokuvassa on onnistuttu my\xc3\xb6s ensimm\xc3\xa4ist\xc3\xa4 kertaa \xc3\xa4\xc3\xa4nitt\xc3\xa4m\xc3\xa4\xc3\xa4n halavasepik\xc3\xa4n hypyst\xc3\xa4 kuuluva \xc3\xa4\xc3\xa4ni ihmiskorvalle kuuluvalla tavalla._NEWLINE_IHME-teos sai alkunsa, kun H\xc3\xa5kansson tutustui hy\xc3\xb6nteistutkija, professori Jyrki Muonaan ensimm\xc3\xa4isen\xc3\xa4 taustaty\xc3\xb6p\xc3\xa4iv\xc3\xa4n\xc3\xa4\xc3\xa4n Helsingiss\xc3\xa4 vuonna 2016 ja kuuli t\xc3\xa4lt\xc3\xa4 halavasepikk\xc3\xa4kuoriaisesta. Teoksen materiaalia alettiin kuvata kes\xc3\xa4ll\xc3\xa4 2017 Muonan avustuksella. Elokuvan l\xc3\xa4hiotokset halavasepik\xc3\xa4st\xc3\xa4 on kuvattu studiossa. Professori Jyrki Muona on kertonut, ett\xc3\xa4 kuvattavan kuoriaisen l\xc3\xb6yt\xc3\xa4minen oli haaste: koska p\xc3\xa4\xc3\xa4asialliset esiintymisalueet on rauhoitettu luonnonsuojelualueiksi, niilt\xc3\xa4 ei saa poimia mit\xc3\xa4\xc3\xa4n luontoon kuuluvaa. Muonan piti t\xc3\xa4m\xc3\xa4n vuoksi etsi\xc3\xa4 studioon viet\xc3\xa4v\xc3\xa4 sepikk\xc3\xa4 alueen ulkopuolelta. Elokuva kuvattiin lopulta H\xc3\xa5kanssonin mukaan kokonaisuudessaan kolmessa ja puolessa p\xc3\xa4iv\xc3\xa4ss\xc3\xa4. _NEWLINE_IHME-teoksen on katsottu nostavan esiin posthumanistisista ajattelua, jossa ihmist\xc3\xa4 k\xc3\xa4sitell\xc3\xa4\xc3\xa4n yhdenvertaisena toisten luontokappaleiden rinnalla. H\xc3\xa5kansson on pohtinut teoksissaan ihmisen ja luonnon suhdetta 25 vuoden ajan, mutta on sanonut ettei pid\xc3\xa4 itse\xc3\xa4\xc3\xa4n posthumanistina vaan luonnon havainnoijana.\n_START_SECTION_\nElokuvan musiikki\n_START_PARAGRAPH_\nElokuvan musiikkina k\xc3\xa4ytet\xc3\xa4\xc3\xa4n Mika Vainion konserttitaltiointia vuoden 2015 Son\xc3\xa1r-festivaalilta. H\xc3\xa5kansson kertoo halunneensa teokseen alun perinkin Vainion musiikkia ja kuunnelleensa konserttitaltioinnin sattumalta. Taltiointi yhdistettiin elokuvaan ja yhdistelm\xc3\xa4n todettiin toimivan hyvin.\n_START_SECTION_\nTeoksen esitys osana IHME-festivaalia\n_START_PARAGRAPH_\nH\xc3\xa5kanssonin teos esitettiin osana Ihmeen festivaaliohjelmaa Helsingiss\xc3\xa4 sijaitsevalla Kulttuuritehdas Korjaamolla 25.\xe2\x80\x9326.5.2018 sek\xc3\xa4 Myyrm\xc3\xa4ess\xc3\xa4 sijaitsevassa Kino Myyriss\xc3\xa4 osana Myyrm\xc3\xa4en Ihme -kokonaisuutta.'